Arrestat wara li jinqabad b'ammont ta' droga lesta għat-traffikar Eritrean ta' 30 sena li jgħix l-Imsida, ġie arrestat mill-Pulizija mill-Iskwadra ta' Kontra d-Droga wara li nqabad b'ammont ta' droga, lesta għat-traffikar. Wara informazzjoni li l-pulizija rċevew dwar movumenti suspettużi tar-raġel, bdew isegwuh sakemm twaqqaf waqt li kien miexi fl-Imsida. Saret tfittxija fuqu u nstab fil-pussess ta' madwar 60 pakkett b'sustanza suspettata droga kannabis lesta biex tiġi ttraffikata. Wara din is-sejba, il-Pulizija għamlet tfittxija wkoll fir-residenza tiegħu fejn instabet iżjed mill-istess sustanza, oġġetti relatati mat-traffikar tad-droga u ammont ta' flus kontanti. Ir-raġel mistenni jitressaq il-Qorti llum, għal ħabta tas-1.30 p.m., quddiem il-Maġistrat tal-Għassa Caroline Farrugia Frendo.